นพค.56 ส่งกำลังพลออกช่วยเหลือผู้ประสบอุทกภัย ในพื้นที่ตำบลเมืองเดช อำเภอเดชอุดม จังหวัดอุบลราชธานี
หน่วยพัฒนาการเคลื่อนที่ 56 ส่งกำลังพลออกช่วยเหลือผู้ประสบอุทกภัย ในพื้นที่ตำบลเมืองเดช อำเภอเดชอุดม จังหวัดอุบลราชธานี          ศูนย์บรรเทาสาธารณภัย หน่วยพัฒนาการเคลื่อนที่ 56 สำนักงานพัฒนาภาค 5 หน่วยบัญชาการทหารพัฒนา กองบัญชาการกองทัพไทย อำเภอเดชอุดม จังหวัดอุบลราชธานี ได้ดำเนินการ ที่บ้านชัยมงคล ตำบลเมืองเดช อำเภอเดชอุดม จังหวัดอุบลราชธานี พันเอก เอกศักดิ์ ริมธีระกุล ผู้บังคับหน่วยพัฒนาการเคลื่อนที่ 56 ได้จัดกำลังพลชุดบรรเทาสาธารณภัยเคลื่อนที่เร็ว พร้อมรถบรรทุกสัมภาระ 10 ล้อ บริการประชาชน ตลอด 24 ชั่วโมง          โดยได้บริการรับ-ส่ง ผู้ป่วยไปยังโรงพยาบาลสมเด็จพระยุพราชเดชอุดม รับ-ส่ง ประชาชนเข้าไปทำธุระต่าง ๆ นักเรียนที่จะกลับบ้าน และไม่สามารถสัญจรข้ามไปมาได้ เนื่องจากน้ำจากลำโดมใหญ่ไหลเชี่ยวเอ่อเข้าท่วมหมู่บ้าน และถนนสายเดชอุดม-บุณฑริก ช่วงบ้านชัยมงคล ก่อนเข้าตัวอำเภอเดชอุดม 1 กิโลเมตร หลักกิโลเมตรที่ 0+900-1+600 น้ำท่วมทางสูง 60-70 เซนติเมตร ระยะทางกว่า 500 เมตร รถเล็กไม่สามารถสัญจรผ่านได้ ประชาชนควรหลีกเลี่ยงเส้นทางดังกล่าว ทางหน่วยก็พร้อมที่จะเข้าให้การช่วยเหลือผู้ประสบภัยในพื้นที่ หากได้รับการร้องขอ โดยสามารถติดต่อขอความช่วยเหลือมายังหน่วยได้ทางหมายเลข 0-4586-6659#นพค.56 #กำลังพล #ผู้ประสบอุทกภัย #ตำบลเมืองเดช #อำเภอเดชอุดม #จังหวัดอุบลราชธานี #สำนักข่าวกรมประชาสัมพันธ์ #NNT #ILOVETHAILAND